
Példának tekinthető-e a testnevelő tanárok életmódja?

Bevezetés
A testnevelő tanárok munkájuk kapcsán vannak a legnagyobb hatással a gyermekek egészséges életmódjára és sportolási ösztönzésére, ezért a kutatásom rájuk összpontosult. Az utóbbi időben a figyelem középpontjába került a testnevelés, ill. sportolás szerepe és fontossága az iskolákban, melynek eredményeként 2011-től törvényben is megfogalmazták ennek lényegét. (A Nemzeti köznevelésről szóló 2011. évi CXC. törvény (Nkt.))
Részemről a testnevelő tanár olyan személy, aki káros szenvedélyektől mentes életmódot folytat, megtartja sportos életvitelét, társadalmi szerepvállalása egészséges összképet mutat róla. Ideális esetben egyfajta ikon szerepet tölt be oktatott diákjai szemében.
Ezen kérdéskörök mentén tettem fel a kérdést: Példának tekinthető-e a testnevelő tanárok életmódja?
Hipotézisek
Kutatásom kiértékelése előtt azt feltételeztem, hogy a testnevelő tanárok körében is jelen van az obesitas, de a mai napig megtartják a mozgásigényüket és a családi légkörben is megnyilvánul a testnevelői szerepvállalás.
Anyag és módszer:
Felmérésemet az összes hódmezővásárhelyi és szegedi általános-, és középiskolai testnevelő tanár körében végeztem a reprezentatív minta érdekében, survey módszerrel. A megkérdezettek arányában 159 db kérdőív került kitöltésre, melynek 50,9%-ban nők, 49,1%-ban pedig férfiak voltak a válaszadói.
A kérdőív itemei a szociodemográfiai tényezőkön túl kiterjed az egészségi állapot vizsgálatára, testmagasság, testsúly, társas hatás, elégedettségi mutatók, káros és preventív egészségmagatartásra, ill. sportolási szokásra mind egyéni oldalról a múltban és jelenben, mind pedig családon belüli aktivitásra.
Az adatok kiértékeléséhez SPSS 20.0 programot használtam.
Eredmények:
Igazolást nyert az, hogy az obesitas jelen van a kutatásban résztvevő testnevelő tanárok körében. Nagyobb részt (55%) a normális testsúly jelenik meg a felmértek körében, azonban 43%-ban a túlsúlyos tartományba sorolhatók a BMI-t tekintve.
Több férfi nem sportolt régen (4%), mint nő (1%), viszont az idő előre haladtával több nő hagyott fel a sportolással (17%), mint férfi (13%).
Pozitívumként említhető a testnevelő tanárok szülőként betöltött szerepe. A gyermekeiknek kis hányada (18%) nem sportol, viszont 82% aktívan sportoltatja gyermekét.
Összegzés:
A vizsgált környezetben a testnevelő tanárok továbbra is példát tudnak mutatni életmódjukkal. Meghatározó többségben sportolnak, valamint a gyermekeiket sportolásra ösztönzik. Így igazán pozitív szerepet tölthetnek be a diákjaik számára.



